**Miodrag Božović** (s. 22. kesäkuuta 1968) on montenegrolainen jalkapallovalmentaja ja entinen puolustaja.

Ura pelaajana
-------------

Božović aloitti peliuransa FK Budućnost Titogradissa 1986. Seura pelasi tuolloin Jugoslavian pääsarjassa ja sijoittui parhaimmillaan seitsemänneksi kaudella 1987/88. Vuonna 1992 hän siirtyi suurseura Belgradin Punaiseen tähteen, jota edusti kahden kauden ajan. Vuonna 1994 Božović siirtyi indonesialaisen Pelita Jayan riveihin ja pelasi Aasiassa pari kautta palaten 1996 Eurooppaan ja kyproslaiseen APOP Kinyras Peyiasiin. Hän pelasi vielä uransa loppuvuosina Alankomaissa RKC Waalwijkissa ja RBC Roosendaalissa sekä japanilaisseura Avispa Fukuokassa.

### Saavutukset pelaajana

* Jugoslavian cup: 1993

Ura valmentajana
----------------

Valmennusuransa Božović aloitti vuonna 2000 FK Belgradissa. Hän on luotsannut sen jälkeen seuroja Serbiassa, Japanissa ja Montenegrossa. Kaudeksi 2008 hän siirtyi Venäjälle FK Amkar Permin peräsimeen ja johdatti seuran hienosti neljänneksi Venäjän valioliigassa. Lisäksi seura taisteli tiensä Venäjän cupin loppuotteluun, jossa se kuitenkin taipui PFK TsSKA Moskovalle rangaistuspotkukilpailun jälkeen. Kauden jälkeen Božović siirtyi FC Moskovan peräsimeen. Božovićin johdolla FC Moskova pelasi hienon kauden 2009 ja sijoittui liigassa kuudenneksi jääden vain niukasti europelien ulkopuolelle. Venäjän cupissa Božović johdatti seuran välieriin. Kauden jälkeen seuran talousvaikeudet kävivät kuitenkin liian suuriksi ja päärahoittaja Norilski nikelin vetäydyttä toiminnasta FC Moskova joutui luopumaan sarjapaikastaan. Näin myös päävalmentaja Božovićista tuli vapaa pelaaja.

Huhtikuun lopulla 2010 Božović allekirjoitti kolmivuotisen sopimuksen FK Dynamo Moskovan kanssa. Debyyttikaudellaan hän luotsasi Dynamon lopulta Venäjän liigassa seitsemänneksi. Kauteen 2011/12 seura lähti kovemmin tavoittein, mutta putoaminen Venäjän cupista jo puolivälierissä johti Božovićin potkuihin huhtikuussa 2011.

Syyskuun lopussa 2011 Božović palasi valmennustehtäviin Venäjän liigan häntäpäähän juuttuneen FK Amkar Permin päävalmentajana.  Montenegrolainen johdatti Amkarin lopulta Venäjän liigassa kymmenenneksi ja pelasti näin seuran putoamiselta. Kauden jälkeen hän kuitenkin jätti joukkueen. Pian ilmoituksensa jälkeen hänestä tuli FK Rostovin uusi päävalmentaja. Božovićin johdolla Rostov eteni kaudella 201314 Venäjän cupin loppuotteluun, jossa voitti FK Krasnodarin rangaistuspotkuilla. Cup-mestaruus oli Rostovin seurahistorian ensimmäinen. Božović erosi seuran palveluksesta kehnojen tulosten vuoksi syyskuussa 2014. Ura jatkui jo lokakuun alussa 2014 FK Lokomotiv Moskovan päävalmentajana. Lokomotiv paransi sijoitustaan montenegrolaisen alaisuudessa nousten liigassa seitsemänneksi ja eteni Venäjän cupin loppuotteluun. Tuloksista huolimatta Božović erosi toukokuussa 2015 seuran palveluksesta.

Kesäkuussa 2015 hän aloitti Belgradin Punaisen tähden päävalmentajana. Božović alku seurassa oli vaikea, kun FK Kairat pudotti Punaisen tähden Eurooppa-liigan karsinnoissa. Alun vaikeuksista huolimatta Božović on saanut pahasti velkaantuneen suurseuran menestymään. Joulukuussa joukkue oli voittanut 18 perättäistä ottelua Serbian Superliigassa. Maaliskuuhun mennessä seura venytti ennätyksen jo 24 perättäiseen voittoon. Lopulta Punainen tähti voitti liigamestaruuden 28 pisteen erolla FK Partizaniin häviämättä kauden aikana yhtään ottelua. 

Kaudella 2016/17 Punainen tähti otti ensimmäisen voittonsa eurokentillä kolmeen vuoteen kukistamalla Valletta FC:n Mestarien liigan karsinnoissa. Serbialaisseuran tie katkesi kuitenkin toiselle karsintakierrokselle, kun PFK Ludogorets Razgrad oli toisessa osaottelussa vahvempi jatkoajalla. Serbian liigassa Božović piiskasi seuransa jälleen kovaan menoon ja joukkue voitti runkosarjan häviten vain yhden ottelun. Mestaruuden ratkaisevassa jatkosarjassa seura kuitenkin kärsi kirveleviä tappioita ja kun ero FK Partizaniin oli kasvanut kolmeen pisteeseen ennen kahta viimeistä kierrosta ilmoitti Božović eroavansa tehtävästään.

Kaudeksi 2017/18 Božović teki sopimuksen FK Arsenal Tulan kanssa. Hän luotsasi seuran Venäjän liigassa seitsemänneksi, mikä oli seuran historian paras sijoitus. Kauden jälkeen Božović ei kuitenkaan jatkanut seurassa.

Lokakuussa 2018 Božovićista tuli PFK Krylja Sovetov Samaran päävalmentaja. Kaudella 2018/19 seura säilytti sarjapaikkansa Venäjän pääsarjassa ollen 13. sijalla. Božović sai potkut seurasta kesäkuussa 2020, kun Krylja Sovetov oli sarjan viimeisenä.

Syyskuussa 2021 Božović teki loppukauden kattavan sopimuksen Arsenal Tulan kanssa. Joukkue putosi kauden jälkeen Venäjän liigasta, eikä hän jatkanut seuran päävalmentajana.

### Saavutukset valmentajana

* Serbian mestaruus: 2016
* Venäjän cup: 2014
	+ Hopeaa: 2008

Lähteet
-------

1. ↑  CSKA, Amkar in Cup Final[vanhentunut linkki]
2. ↑  Miodrag Božović to lead FC Moscow (Arkistoitu – Internet Archive)
3. ↑  FK Moskova vetäytyi Venäjän jalkapalloliigasta
4. ↑  Bozovic coacht Dynamo Moskau
5. ↑  Dynamo Moscow sack Montenegrin coach Bozovic
6. ↑  Amkar Perm appoint Miodrag Bozovic new coach
7. ↑  "Амкар": прекращен договор с Миодрагом Божовичем
8. ↑  Божович представлен команде (Arkistoitu – Internet Archive)
9. ↑  Rostov rejoice after Russian Cup triumph
10. ↑  Божович покидает «Ростов» (Arkistoitu – Internet Archive)
11. ↑  Миодраг Божович - и.о. главного тренера «Локомотива»
12. ↑  Miodrag Bozovic Resigns
13. ↑  Grof Božović ipak na klupi Crvene zvezde!
14. ↑  Miodrag 'The Count' Bozovic breaking records at Red Star Belgrade
15. ↑  Serbie : 24e victoire consécutive pour l'Étoile rouge de Belgrade
16. ↑  Macedonia's Djurovski named Red Star Belgrade head coach
17. ↑  МИОДРАГ БОЖОВИЧ - ГЛАВНЫЙ ТРЕНЕР ПФК «АРСЕНАЛ»
18. ↑  СПАСИБО, МИОДРАГ!
19. ↑  Миодраг Божович представлен команде
20. ↑  Миодраг Божович покидает "Крылья Советов"
21. ↑  С возвращением, Миодраг!
22. ↑  «Уфа» вырвала победу у «Арсенала», туляки досрочно заняли 16-е место

Aiheesta muualla
----------------

* Kuvia tai muita tiedostoja aiheesta **Miodrag Božović** Wikimedia Commonsissa

|  |  |  |
| --- | --- | --- |
| Edeltäjä:**Rašid RahimovRašid Rahimov** | **FK Amkar Perm päävalmentaja**20089/2011– | Seuraaja:**Dimităr DimitrovRustem Hužin** |

|  |  |  |
| --- | --- | --- |
| Edeltäjä:**Oleh Bloh’in** | **FC Moskovan päävalmentaja**2009 | Seuraaja:**Nikolai Vasiljev** |

|  |  |  |
| --- | --- | --- |
| Edeltäjä:**Andrei Kobelev** | **FK Dynamo Moskovan päävalmentaja**4/2010–4/2011 | Seuraaja:**Sergei Silkin** |

|  |  |  |
| --- | --- | --- |
| Edeltäjä:**Anatoli Baidatšni** | **FK Rostovin päävalmentaja**2012–9/2014 | Seuraaja:**Kurban Berdyjev** |

|  |  |  |
| --- | --- | --- |
| Edeltäjä:**Leonid Kutšuk** | **FK Lokomotiv Moskovan päävalmentaja**10/2014–5/2015 | Seuraaja:**Igor Tšerevšenko** |

|  |  |  |
| --- | --- | --- |
| Edeltäjä:**Nenad Lalatović** | **Belgradin Punaisen tähden päävalmentaja**2015–5/2017 | Seuraaja:**Boško Gjurovski** |